SL Uradni list Evropske unije C 318/8

Objava vloge za spremembo v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

2013/C 318/08

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper vlogo za spremembo.

VLOGA ZA SPREMEMBO

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (2)

VLOGA ZA SPREMEMBO V SKLADU S ČLENOM 9

„PECORINO SARDO“

ES št.: IT-PDO-0217-01127-04.07.2013

ZGO ( ) ZOP ( X )

1. Postavka v specifikaciji proizvoda, na katero se sprememba nanaša

—  ime proizvoda — ☒ opis proizvoda —  geografsko območje —  dokazilo o poreklu —  metoda pridobivanja —  povezanost — ☒ označevanje —  nacionalne zahteve — ☒ drugo (navedite)

2. Vrsta spremembe

— ☒ sprememba enotnega dokumenta ali povzetka —  sprememba specifikacije registriranega ZOP ali ZGO, za katerega enotni dokument in povzetek nista bila objavljena —  sprememba specifikacije, pri kateri objavljenega enotnega dokumenta ni treba spremeniti (člen 9(3) Uredbe (ES) št. 510/2006) —  začasna sprememba specifikacije zaradi obveznih sanitarnih ali fitosanitarnih ukrepov, ki so jih uvedli javni organi (člen 9(4) Uredbe (ES) št. 510/2006)

3. Spremembe

Opis proizvoda

Opredeljeni so tehnični in tehnološki parametri naribanega sira „Pecorino Sardo“, vrste „Maturo“. Med drugim je podrobno določeno, da je treba naribani sir „Pecorino Sardo“, vrste „Maturo“, zapakirati takoj.

Ta sprememba je nujna za zagotovitev kakovosti in sledljivosti proizvoda, saj je navedba iz veljavne specifikacije, in sicer „sir ‚Pecorino Sardo‘, vrste ‚Maturo‘, se lahko uporablja kot namizni ali naribani sir“, preveč splošna.

Označevanje

Opredeljeni so podrobni pogoji za dodajanje zasebnih blagovnih znamk k razlikovalnim oznakam ZOP.

Razlog za to vlogo za spremembo je potreba po boljši ureditvi uporabe zaščitene označbe v povezavi z zasebnimi blagovnimi znamkami ob upoštevanju lokalnih, poštenih in ustaljenih tradicij.

Poleg tega so uvedene nekatere vrste kosov, kar zadeva predstavitev v obliki odrezkov, koščkov, kockic, rezin itd. Ta vloga za spremembo je povezana z razvojem tehničnega znanja in potrebo po izpolnitvi novih zahtev končnega potrošnika, ki se vse bolj razvijajo v smeri samopostrežbe in postrežbe hrane, ki se odnese s seboj (take away). Da bi se lahko še naprej razvijali in ostali konkurenčni, je zato bistveno, da se ponudijo proizvodi, s katerimi je mogoče izpolniti to novo zahtevo trga, ki je postala že zelo razširjena.

Drugo

Specifikacija je bila zaradi lažje berljivosti preoblikovana v člene.

ENOTNI DOKUMENT

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (3)

„PECORINO SARDO“

ES št.: IT-PDO-0217-01127-04.07.2013

ZGO ( ) ZOP ( X )

1. Ime

„Pecorino Sardo“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 1.3 Siri

3.2 Opis proizvoda, za katerega se uporablja ime iz 1. točke

ZOP „Pecorino Sardo“ se uporablja za poltrdi sir, izdelan izključno iz polnomastnega ovčjega mleka, ki je lahko toplotno obdelano ali pasterizirano. Sir je lahko dveh vrst: „dolce“ (sladek) s kratkotrajnim zorenjem (20–60 dni) in „maturo“, ki zori vsaj dva meseca. Je valjaste oblike z ravnima ploskvama in ravnim ali rahlo izbočenim obodom. Sir z ZOP „Pecorino Sardo“ vrste „dolce“ mora imeti naslednje značilnosti:

— teža: med 1 in 2,3 kg,

— višina oboda: od 8 do 10 cm,

— premer ploskev: od 15 do 18 cm,

— skorja: gladka, mehka, tanka, bele ali rahlo rumenkaste barve,

— testo: belo, mehko in prožno, kompaktno ali z nekaj očesi,

— okus: sladek in aromatičen ali rahlo kiselkast,

— maščobe v suhi snovi: najmanj 40 %.

Dimenzije in teža se lahko spreminjajo glede na tehnične pogoje proizvodnje in trajanje zorenja.

Sir z ZOP „Pecorino Sardo“ vrste „Maturo“ mora imeti naslednje značilnosti:

— teža: med 1,7 in 4 kg,

— višina oboda: od 10 do 13 cm,

— premer ploskev: od 15 do 22 cm,

— skorja: gladka, čvrsta, pri mladem siru vleče na rumeno, pri bolj zorjenem siru pa je rjava,

— testo: belo, lahko in prožno pri mladih sirih, trdo ali včasih nekoliko zrnato pri bolj zorjenih sirih, med zorenjem se obarva svetlorumeno, kompaktno ali z nekaj očesi,

— okus: prijetno pikanten,

— maščobe v suhi snovi: najmanj 35 %.

Dimenzije in teža se lahko spreminjajo glede na tehnične pogoje proizvodnje in trajanje zorenja.

Označba porekla sira „Pecorino Sardo“ vključuje tudi nariban sir, dobljen iz sira „Pecorino Sardo“, vrste „Maturo“, ki je upravičen do označbe porekla in je potrjen v skladu z njo. Razširitev označbe „Pecorino Sardo“ se tako nanaša na nariban sir, ki izpolnjuje naslednje tehnične in tehnološke parametre:

1. maščobe v suhi snovi: najmanj 35 %,

2. zorenje na proizvodnem območju: najmanj štiri mesece,

3. vsebnost vlage: največ 42 %,

4. dodatki: v skladu s predpisi,

5. organoleptične lastnosti: v skladu s parametri iz proizvodnega standarda,

6. debelina skorje: približno 6 mm,

7. delež skorje: največ 18 %.

Če je bila skorja zaradi preventivnih razlogov že površinsko obdelana v skladu s specifikacijo, jo je treba ustrezno oprati in obrisati, da se odstranijo ostanki in sledi obdelave.

3.3 Surovine (samo za predelane proizvode)

Sir „Pecorino Sardo“ je izdelan izključno iz polnomastnega ovčjega mleka, proizvedenega na Sardiniji; mleko je lahko toplotno obdelano ali pasterizirano.

3.4 Krma (samo za proizvode živalskega izvora)

Prehrano ovac sestavlja predvsem paša na naravnih pašnikih, travnikih in traviščih, ki se ji dodajajo krma in krmni koncentrati.

3.5 Posebni proizvodni postopki, ki jih je treba izvajati na opredeljenem geografskem območju

Vsi proizvodni postopki (reja ovac in proizvodnja mleka, toplotna obdelava, sesirjenje, delno kuhanje, dajanje v oblikovala, odcejanje in/ali stiskanje, soljenje in zorenje) morajo potekati na območju, opredeljenem v 4. točki.

3.6 Posebna pravila za rezanje, ribanje, pakiranje itn.

—

3.7 Posebna pravila za označevanje

Proizvodno podjetje zaradi zagotavljanja sledljivosti in nadzora med odpremo iz skladišča na proizvodnem območju na hlebce sira z žigom z neizbrisljivo barvo za živila odtisne logotip ZOP „Pecorino Sardo“.

Znak označbe ob odpremi iz skladišča

Glede na značilnosti proizvoda in različne vmesne faze obdelave se po odpremi iz skladišča lahko zgodi, da znak ni več viden. V takem primeru je sledljivost zagotovljena z nalepko.

Vsi hlebci sira z ZOP „Pecorino Sardo“ so ob dajanju na trg označeni na obodu nalepke.

Označevanje hlebcev sira „Pecorino Sardo“ dopolnjuje samolepilna oznaka na obodu nalepke. Poleg oznake je glede na vrsto proizvoda dodana navedba „Dolce“ ali „Maturo“; na notranjem delu nalepke so navedena tudi sklicevanja na zakonodajo o registraciji označbe. Hlebec je jasno označen tudi s črkovno-številčno oznako.

Na nalepkah in embalaži, ki se uporabljajo za trženje ali dajanje proizvoda na trg, so lahko hkrati z zaščiteno označbo porekla navedene tudi zasebne blagovne znamke, in sicer v skladu s praksami, potrjenimi z ustaljeno in nespremenjeno lokalno tradicijo, če ne hvalijo proizvoda in ne zavajajo kupcev. Prepovedano pa je zgoraj navedeni označbi dodajati opis, ki ni izrecno določen v tej specifikaciji.

Sir „Pecorino Sardo“ z ZOP, ki mora obvezno zoreti na proizvodnem območju, se lahko pakira v celih hlebcih ali po kosih, in sicer v obliki kockic, rezin, koščkov, ostržkov, odrezkov ali podobno ter nariban. Kosi, pakirani v navedenih oblikah, morajo imeti znotraj oznake, natisnjene na obodu nalepke, identifikacijsko oznako, na kateri so poleg označbe tudi navedba „Dolce“ ali „Maturo“, odvisno od vrste proizvoda, in sklicevanja na zakonodajo o registraciji označbe. Pri vseh drugih oblikah se ta oznaka namesti v skladu s podrobnimi pogoji. Dovoljeno je prepakiranje zapakiranega proizvoda, če se proizvod zapakira na prodajnem mestu za takojšnjo postrežno prodajo.

4. Kratka opredelitev geografskega območja

Območje porekla mleka, proizvodnje in zorenja sira z ZOP „Pecorino Sardo“ zajema celotno ozemlje avtonomne dežele Sardinije.

5. Povezanost z geografskim območjem

5.1 Posebnosti geografskega območja

Sardinija je po površini in gostoti prebivalstva drugi največji otok v Sredozemskem morju, zaradi značilnega prekrasnega naravnega okolja in ljudi pa je tudi celina v malem.

Otok se odlikuje predvsem po:

1. posebnih okoljskih in podnebnih razmerah;

2. davni in globoko ukoreninjeni posvečenosti kmetijstvu in pastirstvu na tem območju.

V zvezi s prvo točko se zdi, da so se lahko na Sardiniji ohranili številni naravni elementi, ki so drugje na polotoku že izginili, in sicer samotne obale, gore, gozdovi, redke živali in endemične rastline. Podnebje je značilno sredozemsko, z milimi zimami in vročimi poletji: padavine so pogostejše na severu otoka in na zahodnih pobočjih, vseh sončnih dni pa je od 200 do 230 na leto. Na podnebje poleg tega vplivajo predvsem morje in močni vetrovi, ki tu redno pihajo v vseh letnih časih. Gozdovi preraščajo približno 18 % otoka, za gozdno rastlinstvo pa sta značilna predvsem črnika in puhasti hrast. Na obalnih predelih in na vzhodnem koncu osrednjega dela otoka prevladujejo brinje in divje oljke. Preostali del ozemlja prekrivajo obsežne površine, obrasle z grmovjem mastike, brškina in navadne jagodničice ter s številnimi drugimi divjimi rastlinskimi vrstami, značilnimi za otok.

V zvezi z drugo točko je treba navesti, da je bila ovčereja že v časih nuraške kulture za večino otoškega prebivalstva glavni ali celo edini vir prihodkov, pastirstvo in živinoreja, ki ju dopolnjuje predelava ovčjega mleka, pa sta še danes po številu zaposlenih in obsegu prometa med vodilnimi panogami družbeno-gospodarske stvarnosti na tem ozemlju.

5.2 Posebnosti proizvoda

Proizvod se odlikuje po:

1. skorji: gladka in prožna, pri mladem siru vleče na rumeno, pri bolj zorjenem siru pa je rjava;

2. testu: pri mladih sirih je belo, lahko in prožno, pri bolj zorjenih sirih pa je trdo ali včasih nekoliko zrnato, kompaktno ali z nekaj očesi, med zorenjem se obarva svetlorumeno;

3. okusu: pri mladih hlebcih je sladek in aromatičen, pri bolj zorjenih hlebcih pa prijetno pikanten.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali značilnostjo proizvoda (pri ZGO)

Posebne značilnosti sira z ZOP „Pecorino Sardo“, opisane v točki 5.2, so brez dvoma rezultat prepleta naravnih in človeških dejavnikov, značilnih za območje porekla.

V zvezi z naravnimi dejavniki se zdi, da posebne okoljske in podnebne razmere, navedene v točki 5.1, pripomorejo k temu, da je območje porekla sira „Pecorino Sardo“ še zlasti primerno za pašo ter da so naravni pašniki, prekriti z raznovrstnim grmičevjem, zelo pomemben vir krme ovac, ki jih redijo na otoku, kar daje mleku, iz katerega se proizvaja sir „Pecorino Sardo“, posebno kakovost.

V zvezi s človeškimi dejavniki je treba poudariti, da imajo sirarski mojstri iz sektorja predelave ovčjega mleka pomembne veščine in da so nesporno strokovno usposobljeni; znanje, ki ga prenaša starodavna tradicija, znajo izvrstno povezati s sodobnim znanjem in tehnologijami, tako da lahko siru „Pecorino Sardo“ zagotovijo najboljše organoleptične in senzorične lastnosti.

Sklic na objavo specifikacije

(člen 5(7) Uredbe (ES) št. 510/2006 (4))

Ministrstvo je začelo nacionalni postopek ugovora z objavo predloga za spremembo ZGO „Pecorino Sardo“ v Uradnem listu Italijanske republike št. 88 z dne 15. aprila 2013.

Celotno besedilo specifikacije proizvoda je na voljo na spletni strani:

http://www.politicheagricole.it/flex/cm/pages/ServeBLOB.php/L/IT/IDPagina/3335

ali neposredno na domači strani Ministrstva za kmetijsko, prehrambno in gozdarsko politiko (http://www.politicheagricole.it), kjer izberete „Qualità e sicurezza“ (Kakovost in varnost) (v desnem zgornjem kotu zaslona) in nato „Disciplinari di Produzione all’esame dell’UE“ (Specifikacije, predložene v pregled EU).

(1) UL L 343, 14.12.2012, str. 1.

(2) UL L 93, 31.3.2006, str. 12. Nadomeščena z Uredbo (EU) št. 1151/2012.

(3) Nadomeščena z Uredbo (EU) št. 1151/2012.

(4) Prim. opombo 3.